सोशल मीडिया से दूरी बनाकर की तैयारी; सिर्फ खाना खाते समय मोबाइल देखा
UPSC Topper Abhijeet Sangharsh Vedika Bihani  Success Story which Motivates the IAS Aspirants. Follow UPSC Civil Services Examination Result Latest Strategy, Reports and Updates On Dainik Bhaskar (दैनिक भास्कर)
जयपुर के अभिजीत सिंह यादव ने संघ लोक सेवा आयोग (यूपीएससी) की परीक्षा की तैयारी के लिए 35 लाख के पैकेज वाला जॉब तक छोड़ दिया था। UPSC का पहला अटेम्प्ट क्लियर नहीं हुआ तो बहुत निराश हुए। आखिरकार उन्हें सिविल सेवा परीक्षा 2022 में सफलता मिली। किसी ने सोशल मीडिया से दूरी बनाई तो किसी ने सिर्फ खाना खाते समय मोबाइल देखा।
दैनिक भास्कर ने सफलता पाने वाले ऐसे ही कुछ युवाओं से बात की और उनके संघर्ष, परिश्रम की पूरी कहानी जानी। आप भी पढ़िए...
IIT की पढ़ाई के साथ UPSC की तैयारी
अभिजीत जयपुर के गोपालपुरा इलाके के अर्जुन नगर के रहने वाले हैं। उन्होंने यूपीएससी में 440वीं रैंक हासिल की है। पिता अनूप सिंह पुलिस विभाग में हैं। अभिजीत कहते हैं- बचपन से ही मैं सिविल सर्विसेज में जाना चाहता था। कोरोना काल जब शुरू हुआ, उस वक्त प्रधानमंत्री नरेंद्र मोदी ने कहा था कि आप आपदा को अवसर में बदलिए। तभी मैंने आईआईटी मुंबई से बीटेक करने के साथ ही 2020 में यूपीएससी की तैयारी शुरू कर दी थी। 2021 मैं मैंने पहला अटेम्प्ट दिया। मेंस का पेपर क्लियर नहीं हुआ था। उसके बाद मैंने फिर से तैयारी की। उसी का रिजल्ट है कि इस बार मैं यूपीएससी क्लियर कर पाया हूं।
UPSC के लिए छोड़ी जॉब
अभिजीत ने बताया- यूपीएससी की तैयारी से पहले ही मेरी अच्छी खासी जॉब लग गई थी। वहां मुझे 35 लाख रुपए सैलरी ऑफर की गई थी। मुझे पैसों में ज्यादा दिलचस्पी नहीं है। तब मुझे लगता था कि मेरा मन सिविल सर्विसेज में काम करके ज्यादा खुश रह पाएगा। भले ही वह IAS, IPS या फिर IRS ही क्यों ना हो। इसी सोच के साथ में लगातार मेहनत करता रहा। उसी का रिजल्ट मुझे मिला है।
खाना खाते समय मोबाइल पर देखता था सीरियल
अभिजीत ने बताया- सोशल मीडिया से बहुत ज्यादा दूर नहीं था। जरूरत पड़ने पर सोशल मीडिया का इस्तेमाल करता था। ज्यादातर वक्त मैं पढ़ाई में ही देता था। लेकिन जब कभी खाना खाता तो मोबाइल पर सीरियल देखा करता था। क्योंकि वे छोटे होते थे। इससे मेरी पढ़ाई भी डिस्टर्ब नहीं होती थी। इसके साथ ही मैं दोस्तों से बात कर लेता था। आउटडोर एक्टिविटी में पार्टिसिपेट करता था।
फर्स्ट अटेम्ट क्लियर नहीं हुआ, तो हो गया था निराश 
अभिजीत कहते हैं- मुझे लगता है तैयारी के लिए मोटिवेशन इंसान को खुद के अंदर से ही आना चाहिए। अगर आपको बाहर से कोई और बार-बार मोटिवेट करे। ऐसी जरूरत लग रही है, मतलब आपकी तैयारी में कुछ कमी है। मुझे शुरू से ही ऐसा लगता था कि मुझे अच्छे से तैयारी करनी है। यही चीज मुझे सेल्फ मोटिवेट करती थी।
जब मेरा UPSC का फर्स्ट अटेम्प्ट क्लियर नहीं हुआ था, उसके बाद मैं थोड़ा निराश हो गया था। तब टीचर्स ने मुझे सपोर्ट किया। उन्होंने मुझे एग्जाम से जुड़ी नई चीजें बताईं। लिखने का नया तरीका समझाया था। उसके बाद ही मुझ में फिर से एग्जाम देने की हिम्मत आई।
अच्छी रैंक के लिए फिर दूंगा एग्जाम 
अभिजीत ने बताया- यूपीएससी के प्रीलिम्स की डेट काफी नजदीक है। इसलिए रैंक इंप्रूवमेंट के लिए फिर से एक अटेम्प्ट दूंगा। अगर रैंक अच्छी हो जाती है तो काफी अच्छी बात है। अगर नहीं भी हुई तो मुझे जो भी सर्विस मिलती है, उसमें अच्छे से अच्छा काम करने की पूरी कोशिश करूंगा।
वेदिका बिहाणी ने थर्ड अटेम्प्ट में क्लियर किया UPSC
जयपुर के वैशाली नगर में रहने वाली वेदिका बिहाणी ने कहा- एक बार और प्रीलिम्स का एग्जाम दूंगी। ताकि अपनी रैंक में सुधार ला सकूं। वेदिका ने बताया- मैंने ग्रेजुएशन के दौरान साल 2019 में UPSC की तैयारी शुरू कर दी थी। इसके बाद फर्स्ट अटेम्प्ट में इंटरव्यू तक पहुंच गई थी। इंटरव्यू राउंड क्लियर नहीं हो पाया। फिर मैंने सेकेंड अटेम्प्ट भी दिया। इसमें मैं सिलेक्ट नहीं हो पाई। मैंने हिम्मत नहीं हारी। फिर से तैयारी शुरू की। इसके बाद मैंने थर्ड अटेंप्ट दिया। इसमें मुझे 213वीं रैंक हासिल हुई है।
सोशल मीडिया से दूरी थी, इंटरव्यू से पहले ट्विटर पर एक्टिव हुई
MGD स्कूल से 10वीं करने वाली वेदिका कहती हैं- यूपीएससी की तैयारी शुरू करने के साथ ही मैंने सोशल मीडिया से दूरी बना ली थी। मैं वॉट्सऐप, इंस्टाग्राम, फेसबुक जैसे प्लेटफार्म पर नहीं हूं। हालांकि जब मेरा एग्जाम क्लियर हुआ तो इंटरव्यू की तैयारी के वक्त मैंने ट्विटर पर अपना अकाउंट बनाया था। जहां मैंने दुनियाभर की फेमस पर्सनैलिटी को फॉलो किया। क्योंकि वहां बहुत जरूरी खबर मिलती थी।
यूपीएससी की प्रिपरेशन के दौरान कई बार डिमोटिवेट भी हुई। लेकिन उस वक्त मैंने हिम्मत नहीं हारी। मेरे पेरेंट्स और फ्रेंड्स ने मुझे पूरा सपोर्ट किया। इसके साथ ही मैं प्रेशर ज्यादा होने पर 15 दिन में एक बार स्टडी से ब्रेक ले लेती थी। ताकि खुद को रिफ्रेश कर सकूं। वेदिका ने सेंट जेवियर से 12वीं की पढ़ाई की है। पिता स्टील कारोबारी हैं।
7 बार दिया मेंस एग्जाम, 4 बार इंटरव्यू के बाद मिली सफलता
जयपुर में चाकसू के खाजलपुरा गांव के रहने वाले सुभाष चंद मीणा (30) ने UPSC परीक्षा में 631वीं रैंक हासिल की है। 2014 में ग्रेजुएशन IIT बॉम्बे से किया। सुभाष चंद मीणा के पिता जगदीश नारायण मीणा जयपुर दूरदर्शन से कारपेंटर की पोस्ट से रिटायर्ड हैं। माता गीता देवी गृहिणी हैं।
सुभाष चंद मीणा ने बताया- वह 2014 में ग्रेजुएशन पूरी करने के बाद से ही UPSC की तैयारी कर रहे थे। अब तक 7 बार मेन्स परीक्षा दी थी, जबकि चौथी बार सिविल सेवा के लिए इंटरव्यू दिया। इसके बाद सिलेक्शन हुआ है।
एक साल कोचिंग
सुभाष चंद मीणा तीन भाई हैं। उनके बड़े भाई अहमदाबाद के इनकम टैक्स विभाग में सर्विस करते हैं। वहीं, छोटा भाई जयपुर में रहकर तैयारी कर रहा है। UPSC के लिए सुभाष चंद मीणा ने केवल एक साल के लिए कोचिंग की थी, बाकी समय में तैयारी घर पर ही रहकर की है।
ये भी पढ़ें
UPSC सिविल सेवा का रिजल्ट जारी:भरत जयप्रकाश की दूसरे अटेम्प्ट में 85वीं रैंक; टीचर की बेटी को मिली सफलता
संघ लोक सेवा आयोग (UPSC) ने सिविल सेवा परीक्षा 2022 का फाइनल रिजल्ट जारी कर दिया है। जयपुर के अभिजीत, बीकानेर की अनुप्रिया चौधरी, सीकर के लक्ष्मणगढ़ में रहने वाले मुकेश ढाका और पंकज वर्मा, नागौर की मुदिता शर्मा, गंगापुर सिटी के भरत जयप्रकाश सिंह और हिमांशु मंगल, झुंझुनूं के खेतड़ी की सोनू कुमारी, गंगापुर सिटी के रहने वाले हिमांशु मंगल सहित राजस्थान के तमाम युवाओं ने सफलता पाई है। (पूरी खबर पढ़ें)